黎廷瑞
虎溪三笑图
阴壁掺苦竹，秋池淡芙蓉。
二老庐山间，风味夙昔同。
亦有栗里人，心事黄花丛。
囊中无一钱，眼底四海空。
羲皇未渠惬，上与无怀通。
众羽集新条，云霄一冥鸿。
净社亦可人，念尔名教宗。
博酒空勤渠，攒眉一声钟。
苍苔片石在，醉卧空山中。
良辰入奇怀，杖屦閒相从。
偶然出岫云，儵尔风飘蓬。
虎溪有严禁，讵敢待此翁。
行行不知远，大笑分西东。
风流一时散，千载留高踪。
溪光与山色，隐隐尚笑容。
笑意果何如，画史安能穷。
按图付一嘿，翳景生长松。